B4-0056, 0057, 0066, 0073 και 0095/98

Ψήφισμα σχετικά με τη δολοφονία 45 ιθαγενών χωρικών στην Πολιτεία Chiapas του Μεξικού

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για το Μεξικό και την Chiapas,

A. εκφράζοντας τον αποτροπιασμό του για τη σφαγή 45 ατόμων που διεπράχθη από παραστρατιωτικές ομάδες στην Πολιτεία Chiapas στις 22 Δεκεμβρίου 1997, στην τοποθεσία Acteal,

Β. λαμβάνοντας υπόψη ότι οι δυνάμεις της τάξεως δεν επενέβησαν για να εμποδίσουν μία σφαγή η οποία συνεχιζόταν επί τέσσερις τουλάχιστον ώρες,

Γ. ανησυχώντας για την επιδείνωση της κατάστασης στην Πολιτεία Chiapas, όπου σημειώνονται επανειλημμένως πράξεις βίας με θύματα χιλιάδες εκτοπισμένους, καθώς και για το αδιέξοδο στο οποίο έχουν περιέλθει οι ειρηνευτικές διαπραγματεύσεις οι οποίες τώρα ανεστάλησαν,

Δ. λαμβάνοντας υπόψη ότι, σύμφωνα με πληροφορίες, οι παραστρατιωτικές ομάδες στο Μεξικό δρουν σε ολοένα και αυξανόμενη κλίμακα με την υποστήριξη ορισμένων τοπικών αρχών και πολιτικών κύκλων και ότι η προστασία των ανθρωπίνων δικαιωμάτων υπονομεύεται από το γεγονός ότι τόσοι πολλοί δράστες κατάφωρων παραβιάσεων των ανθρωπίνων δικαιωμάτων παραμένουν ατιμώρητοι,

Ε. χαιρετίζοντας τις δηλώσεις του Προέδρου Zedillo με τις οποίες καταδικάζει τη σφαγή και υπόσχεται ταχεία δράση για τον εντοπισμό και την τιμωρία των δραστών, καθώς και την εντολή προς το Γενικό Εισαγγελέα να ασκήσει δίωξη για τις εγκληματικές αυτές ενέργειες, και σημειώνοντας με ικανοποίηση την παραίτηση του Υπουργού Εσωτερικών, την παραίτητη του Κυβερνήτη της Πολιτείας Chiapas, καθώς και τη φυλάκιση άνω των 40 ατόμων που θεωρούνται ύποπτοι συνέργειας στη σφαγή,

ΣΤ. λαμβάνοντας υπόψη ότι η συμφωνία οικονομικής σύνδεσης, πολιτικής συνεννόησης και συνεργασίας που υπεγράφη το Δεκέμβριο του 1997 μεταξύ της Ευρωπαϊκής Ένωσης αφενός και των Ηνωμένων Μεξικανικών Πολιτειών αφετέρου, έχει ως βασική καινοτομία την εισαγωγή δημοκρατικής ρήτρας, η οποία στο άρθρο 1 αναφέρει ως βάση της συμφωνίας το σεβασμό των δημοκρατικών αρχών και των θεμελιωδών δικαιωμάτων του ανθρώπου, όπως καθορίζονται στην Οικουμενική Διακήρυξη για τα Δικαιώματα του Ανθρώπου,

Ζ. υπενθυμίζοντας τη δήλωση του ίδιου του Προέδρου Zedillo για μία αναπόδραστη και αναμφισβήτητη δέσμευση υπέρ των ανθρωπίνων δικαιωμάτων και της διάνοιξης των απαραίτητων διαύλων ώστε, μέσω του διαλόγου και της μείωσης της έντασης, να επιτευχθεί μια ειρηνική λύση στη σύγκρουση στην Πολιτεία Chiapas,

Η. λαμβάνοντας υπόψη τις προσπάθειες και το έργο που έχει πραγματοποιήσει η CONAI (Εθνική Επιτροπή Διαμεσολάβησης), και η COCOPA (Επιτροπή Ομόνοιας και Ειρήνευσης),

1. καταδικάζει σθεναρά τη σφαγή του Acteal, καθώς και όλες τις μορφές παραβίασης των ανθρωπίνων δικαιωμάτων και βιαιοπραγιών, όποιοι και αν είναι υπεύθυνοι για τις εγκληματικές αυτές ενέργειες[semigr ]

2. εκφράζει τα θερμά του συλλυπητήρια και την αλληλεγγύη του προς τις οικογένειες των θυμάτων[semigr ]

3. ζητεί από την κυβέρνηση του Μεξικού, στο πλαίσιο του σεβασμού της κυριαρχίας της και όπως αρμόζει σε κάθε κράτος δικαίου, να διερευνήσει κατά τρόπο αντικειμενικό και αποτελεσματικό τα γεγονότα του Acteal και να θέσει στη διάθεση της δικαιοσύνης τους δράστες και ηθικούς αυτουργούς της σφαγής, εις τρόπον ώστε να μην κυραρχεί η ατιμωρησία[semigr ]

4. ζητεί από τον Πρόεδρο Zedillo να καταβάλει κάθε δυνατή προσπάθεια για την εξεύρεση συμπεφωνημένης λύσης στη σύγκρουση στην Πολιτεία Chiapas, μέσω του διαλόγου και της διαπραγμάτευσης, η οποία να οδηγήσει στην εγκαθίδρυση μιας δίκαιης και διαρκούς ειρήνης και στην εξάλειψη κάθε παρουσίας παραστρατιωτικών ομάδων στη ζώνη της σύγκρουσης[semigr ]

5. ζητεί από τον Πρόεδρο της Δημοκρατίας να παραμείνει σταθερά προσηλωμένος στις δεσμεύσεις του όσον αφορά την καταπολέμηση της βίας, την εμβάθυνση της δημοκρατίας και το σεβασμό των ανθρωπίνων δικαιωμάτων, στοιχεία τα οποία αποτελούν τη θεμελιώδη βάση των σχέσεων μεταξύ του Μεξικού και της Ευρωπαϊκής Ένωσης[semigr ]

6. εκφράζει τη λύπη του για το γεγονός ότι η σύγκρουση στην Chiapas, η οποία έχει αρχίσει από το 1994, δεν έχει ακόμη επιλυθεί μέσω του διαλόγου και καλεί τη μεξικανική κυβέρνηση να επαναβεβαιώσει την προσήλωσή της σε μια ειρηνική λύση στη σύγκρουση στην περιοχή Chiapas, για το σκοπό δε αυτό καλεί και τις δύο πλευρές να επαναλάβουν τις επαφές τους με στόχο την εφαρμογή των συμφωνιών του San Andrιs, καθώς και για την εφαρμογή του νόμου για το διάλογο, τη συμφιλίωση και μια αξιοπρεπή ειρήνη στην Chiapas της 11ης Μαρτίου 1995, την αποστρατιωτικοποίηση της Chiapas και την επίτευξη ειρηνικής διευθέτησης στην περιοχή βάσει του σεβασμού των δικαιωμάτων και του πολιτισμού των κοινοτήτων των ιθαγενών[semigr ]

7. αναγνωρίζει τις προσπάθειες που έχει καταβάλει η CONAI και, συγκεκριμένα, ο Επίσκοπος του San Cristσbal de las Casas, Samuel Ruiz, με στόχο την καθιέρωση του διαλόγου, την άμεση επίτευξη της κατάπαυσης του πυρός και την αντιμετώπιση των αδικιών και των διακρίσεων από τις οποίες πλήττονται τα πλέον φτωχά στρώματα των κοινοτήτων των ιθαγενών της Chiapas[semigr ]

8. διαπιστώνει επίσης τις προσπάθειες που πραγματοποίησε η COCOPA η οποία συγκροτήθηκε επισήμως στις 14 Μαρτίου 1995 και η οποία δεν εφείσθη κόπων και προσπαθειών με στόχο την αναζήτηση λύσεων στη σύγκρουση αυτή, προκειμένου να διασφαλισθούν η ειρήνη και η δικαιοσύνη, και την παροτρύνει να εκτελέσει πλήρως τα καθήκοντά της, όπως νομιμοποιείται να πράξει λαμβανομένης υπόψη της αντιπροσωπευτικότητας που της παρέχουν οι πολίτες[semigr ] παροτρύνει, προς το σκοπό αυτό, τα κοινοβουλευτικά πολιτικά κόμματα το Μεξικού να καταβάλουν προσπάθεια για την επίτευξη συμφωνίας σχετικά με τη νομική ρύθμιση της αυτονομίας των ιθαγενών[semigr ]

9. καταδικάζει ανεπιφύλακτα τη χρήση βίας ως πολιτικού μέσου και ζητεί από τον Εθνικό Απελευθερωτικό Στρατό των Zapatistas (EZLN), στο πλαίσιο της διαπραγματευτικής διαδικασίας, να ενταχθεί ως πολιτική οργάνωση στην πολιτική ζωή του Μεξικού[semigr ]

10. ζητεί από την Επιτροπή να εξετάσει κατά πόσον είναι σκόπιμη η υλοποίηση προγράμματος υπέρ των εκτοπισμένων της Chiapas, σε συνεργασία με τις μεξικανικές ομοσπονδιακές αρχές και τον Διεθνή Ερυθρό Σταυρό[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, την Κυβέρνηση του Μεξικού, τον Κυβερνήτη της Πολιτείας Chiapas, τους προέδρους της Γερουσίας και της Βουλής των Αντιπροσώπων του Μεξικού, καθώς και στην COCOPA και την CONAI.